Правомощия, посочени в член 35, параграф 3

В член 35 установява рамка за създаването на експлоатационни схеми: схемите за налагане на такси за ползването на инфраструктурата трябва да насърчават железопътните предприятия и управителите на инфраструктура да минимизират прекъсванията на движението и да подобрят експлоатацията на мрежата чрез експлоатационна схема. Схемата може да включва санкции за прекъсване на движението по мрежата, компенсации за предприятия, които са пострадали от прекъсването, и премии за възнаграждение при по-добра от планираната експлоатация. Основните принципи на експлоатационната схема, както са посочени в точка 2 от приложение VI към директивата, се прилагат в цялата мрежа (напр. списъка на категориите закъснения, основните процедурни правила за изчисляване на дължимите плащания и задължението да се осигури система за разрешаване на спорове).

Съгласно член 35, параграф 3 Комисията може да приема делегирани актове, които изменят точка 2, буква в) от приложение VІ. В точка 2, буква в) от приложение VI се съдържа списък на категориите и подкатегориите, в които трябва да се класират всички закъснения. Списъкът може да бъде изменен с оглед на развитието на железопътния пазар и на опита, придобит от регулаторните органи, управителите на инфраструктура и железопътните предприятия. Измененията следва да адаптират категориите към най-добрите практики в отрасъла.

В член 35, параграфи 1 и 2 се възприемат разпоредбите на член 11, параграфи 1 и 2 от Директива 2001/14/ЕО на Европейския парламент и на Съвета от 26 февруари 2001 г. за разпределяне капацитета на железопътната инфраструктура и събиране на такси за ползване на железопътна инфраструктура и за сертифициране за безопасност. Подробните разпоредби от приложение VІ обаче бяха установени за пръв път в Директива 2012/34/ЕС.

До 16 юни 2015 г. държавите членки трябваше да приемат необходимите нормативни актове, за да се приведе националното законодателство в съответствие с директивата. Не всички държави членки са изпълнили това задължение в срок. Дори в началото на 2017 г. процесът на транспониране в някои държави членки все още не е приключил.

Съгласно член 35, параграф 3 Комисията може да действа с оглед на развитието на железопътния пазар и на опита, придобит от регулаторните органи, управителите на инфраструктура и железопътните предприятия. Предвид забавянето на транспонирането и факта, че срокът за транспониране на директивата изтече едва през юни 2015 г., текущият опит не обосновава преразглеждане на приложение VІ. Поради това до този момент не е приет делегиран акт в тази област.

В този контекст следва да се отбележи, че категориите закъснения в приложение VІ се основават на документ, изготвен от Международния съюз на железниците (UIC), озаглавен „Оценка на експлоатацията на мрежата, свързана с железопътното движение, за целите на анализа на качеството — кодиране на закъсненията и процес на определяне на причините за закъсненията“ (Assessment of the performance of the network related to rail traffic operation for the purpose of quality analyses - delay coding and delay cause attribution process). Тъй като UIC е световната организация за сътрудничество в областта на железопътния транспорт, този документ отразява най-добрата международна практика в сектора. Документът беше приет за пръв път през 1990 г. и оттогава е изменян четири пъти. Това означава, че подходът на сектора в тази област се усъвършенства и в резултат съответното законодателство следва да бъде преразгледано, ако това е целесъобразно. Поради това може да е необходимо през следващите години Комисията да използва това свое правомощие.

Правомощия, посочени в член 43, параграф 2

С член 43 управителите на инфраструктурата се задължават да се придържат към установения в приложение VII към директивата график за разпределяне на капацитета.

Съгласно член 43, параграф 2 Комисията има право да приема делегирани актове за изменение на приложение VІІ. След консултация с всички управители на инфраструктура Комисията може да измени приложение VII, така че да се вземат предвид оперативните съображения за процеса на разпределяне. Измененията трябва да се основават на необходимото предвид придобития опит, така че да се осигури ефикасен процес на разпределяне и да се отразят оперативните съображения на управителите на инфраструктура.

С член 43 и приложение VІІ се отменят разпоредбите на член 18 и на приложение ІІІ към Директива 2001/14/ЕО. С няколко изключения, те са идентични.

С изключение на основните правила за изготвянето на разписания, установени в Директива 2012/34/ЕС (и преди това в Директива 2001/14/ЕО), до неотдавна правната рамка на ЕС за разпределяне на капацитета беше доста слабо развита, като секторът не успя самостоятелно да разработи цялостен общ подход.

RailNetEurope (RNE), организацията на управителите на инфраструктура, която се занимава с въпросите на разпределяне на капацитета, изготви насоки и процедури в тази област. Например през 2013 г. RNE прие Насоки за координиране/публикуване на планирани временни ограничения на капацитета (Guidelines for coordination/publication of planned temporary capacity restrictions), които бяха изменени през 2015 г. RNE обаче няма механизъм да наложи прилагането на тези насоки и в резултат на това отделните управители на инфраструктура могат да отлагат или да блокират изпълнението им. Освен това RNE няма правомощия систематично да следи за спазването им, нито оповестява данни за това спазване.

След края на 2015 г. всички коридори за железопътен товарен превоз са използвали обща рамка за разпределение на капацитет. Рамката, приета от изпълнителните съвети на коридорите, се отнася за товарните влакове, които използват капацитет, предлаган от съответния орган за обслужване на едно гише за коридора.

При изготвянето на делегиран акт от януари 2016 г. Комисията избра процедура, при която могат да се извършват консултации с железопътните предприятия и управителите на инфраструктурата, независимо едни от други. В тясно сътрудничество със заинтересованите лица тя определи редица въпроси, които да бъдат разгледани в делегирания акт.

Комисията се консултира с железопътните предприятия, по-специално с извършващите международен транспорт, по срещаните от тях проблеми с изпълнението и изготвянето на разписания. Този подход позволи и на по-малките предприятия да обменят мнения и да представят наличните ограничения от оперативен характер.

Същевременно Комисията се консултира с управителите на инфраструктура относно графика за разпределяне на капацитета. През първата половина на 2016 г. този въпрос беше обсъден и с държавите членки, а от юни до ноември 2016 г. — на двустранни срещи с представителните органи.

През юли 2016 г. Комисията публикува покана за набиране на експерти с оглед сформирането на подгрупа към групата на експертите по достъпа до железопътния пазар (GERM), която да разгледа изготвянето на разписания.

От дискусиите със заинтересовани страни стана ясно, че може да е необходимо да се допълнят разпоредбите на приложение VII за разпределяне на капацитет, за да се вземат предвид потребностите на някои железопътни предприятия да резервират капацитет по-често отколкото със срок един път годишно, както и да се предостави по-своевременна информация, консултиране и координиране във връзка с временните ограничения на капацитета.